ગામના સામાજિક ઉત્સવોમાં પણ દલિત પરિવારો ભાગ લઈ શકતા નથી. નવરાત્રિ દરમિયાન ગરબે રમવા ગયેલી દલિત પરિવારની એક દીકરીને અસ્પૃશ્યતાનો કડવો અનુભવ થયો હતો. આ અંગે ચંચળબહેન વણકર કહે છે, “ગામમાં અંબાજી માતાનું મંદિર છે. અહીં દર વર્ષે નવરાત્રિમાં માતાજીની માંડવી મૂકીને ગરબા રમાય છે. મારી પૌત્રી પણ ગરબા રમવા ગઈ હતી. ગરબાના અંતે લહાણીમાં તેનું નામ આવ્યું ત્યારે તે દલિત હોવાની જાણ થતાં અનેક લોકોએ મેણાં-ટોણાં મારીને હવે પછી અહીં ગરબે રમવાની ના પાડી દીધી હતી.”